መሰረታዊ የአገልግሎት ፕሮግራም ውጤታማ እየሆነ ይገኛል-የአለም ባንክ
በአገሪቱ እየተካሄዱ ያሉ የመሰረታዊ አገልግሎት ፕሮግራሞች ውጤታማ እየሆኑ እንደሚገኝ የአለም ባንክ አስታወቀ፡፡የገንዘብና ኢኮኖሚ ልማት ሚኒስቴር ከልማት አጋሮች ጋር በመሰረታዊ የአገልግሎት ፕሮግራም የስድስት ወራት የስራ አፈጻጸም ግምገማ ዛሬ አድርጓል።በኢትዮጵያ የአለም ባንክ ድርጅት ዳይሬክተር ጉዋንግ ቼን እንዳሉት አገሪቱ በጤና፣በትምህርትና በውሃ ፕሮግራሙ የተካተቱት ዘርፎች ትኩረት ሰጥታ በመስራት ውጤታማ እየሆነች ትገኛለች።በፕሮግራሙ እየተከናወኑ ያሉት ስራዎች ለመጎብኘት ከልማት አጋሮች የተውጣጣ ቡድን የኦሮሚያና የቤንሻንጉል ጉምዝ ክልሎች የተሰሩ ስራዎችን የጎበኙ ሲሆን በማህበረሰ ኑሮ እድገት እያሳየ መሆኑን ተናግረዋል።እንደ አውሮፓውያን አቆጣጠር በ2006 ከአንድ ሺህ ህፃናት 72 ይሞቱ እንደነበርና በ2014 ግን ከአንድ ሺህ ህፃናት የሚሞቱት ወደ 31 ማውረድ እንደተቻለ ገልፀዋል።በገጠር የንፁህ ውሃ መጠጥ አቅርቦትም በ2006 ከነበረው 46 በመቶ በ2014 ወደ 77 ነጥብ 5 በመቶ ከፍ ማለቱ  የመሰረታዊ አገልግሎት ፕሮግራም አስተዋፅኦ ከፍተኛ እንደሆነ ይናገራሉ።የስድስት ወሩ አፈፃፀም የማህበረሰብ የተጠያቂነት አቅም ግንባታ ፕሮግራም በ223 ወረዳዎች ተግባራዊ እየተደረገ ሲሆን የነዚህ ወረዳ አፈፃፀምም 75 በመቶ ውጤታማ መሆኑን ተናግረዋል።ሆኖም ባለፉት ስድስት ወራት በበጀት አጠቃቀም የህብረተሰቡ የማወቅ መጠን 40 በመቶ ለማድረስ ቢታቀድም 22 በመቶ ብቻ መሆኑ ይህንን ለማሳደግ መንግስት ትኩረት ሰጥቶ እንዲሰራ አሳስበዋል።በአጠቃላይ አገሪቱ ፕሮግራሙን ለማሳካት እያደረገችው ያለውን ጥረት አድንቀው የልማት አጋሮችን በመወከል ትብብራቸውን እንደሚያጠናክሩ ቃል ገብተዋል።የገንዘብና ኢኮኖሚ ሚኒስትር ድኤታ አቶ አህመድ ሺዴ በበኩላቸው ፕሮግራሙ በመንግስትና በልማት አጋሮች በጋራ የተቀረፀና በግብርና አገልግሎት፣በውሃ ፣በትምህርት ፣በጤናና በገጠር መንገዶች ግንባታ የሚሰራ ነው ብለዋል።በስድስት ወሩ አፈፃፀምም ካሁን በፊት ከነበረው የተሻለ እንደሆነ ገልፀው የገጠር መንገድ አገልግሎት ለማግኘት 3 ሰአት ይፈጅ የነበረውን ወደ 1 ሰአት መውረዱንና የግብርና ኤክስቴንሽን ተጠቃሚዎች ቁጥርም ከ9 ሚሊዮን አካባቢ ወደ 12 ሚሊዮን በላይ ከፍ ሊል መቻሉን እንደ ማሳያ ጠቅሰዋል።ይህ አመት ፕሮግራሙ የሚጠናቀቅበት አመት በመሆኑም እሱን የሚተካ ሌላ ”ኢኩቴብል ቤዚክ ሰርቪስ”/ፍትሃዊ የልማት አገልግሎት የተሰኘ ፕሮግራም እየተቀረፀ እንደሚገኝና በሁለተኛው የእድገትና ትራንስፎርሜሽን እቅድ ተግባራዊ እንደሚሆን ተናግረዋል።በበጀት አጠቃቀም የህብረተሰቡ ንቃተ ህሊና በማሳደግ በኩል በስድስት ወሩ የታየ ዝቅተኛ አፈፃፀምም ለማሻሻልም በክልል የሚገኙ የገንዘብና ኢኮኖሚ ቢሮዎች የተለያዩ ስልጠናዎች እንዲሰጡ ይደረጋል ብለዋል።ለፕሮግራሙ የሚውል ገንዘብ አብዛኛው በኢትዮጵያ መንግስት የሚሸፈን ሲሆን የልማት አጋሮችም በጋራ እንደሚደግፉት ገልጸዋል።ፕሮግራሙ የተጀመረው እንደ አውሮፓውያን አቆጣጠር 2011/12 ሲሆን በዚህ አመት መጨረሻ ይጠናቀቃል።እንደ ኢዜአ ዘገባ ላለፉት 11 አመታት የአገሪቱ አመታዊ እድገት በአማካኝ 10 ነጥብ 9 በመቶ እንደሆነ ከገንዘብና ኢኮኖሚ ሚኒስቴር የተገኘው መረጃ ያመላክታል።